Diari Oficial de la Generalitat Valenciana


Sumari del DOGV 7519, del 06-05-2015 (2015/4035)

RESOLUCIÓ de 4 de maig de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat, l'Associació Avícola Valenciana (ASAV) i el Centre de Qualitat Avícola i Alimentació Animal de la Comunitat Valenciana (CECAV).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7519

Data del DOGV
:   06-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4035


Data del document
:   04-05-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 4 de maig de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat, l'Associació Avícola Valenciana (ASAV) i el Centre de Qualitat Avícola i Alimentació Animal de la Comunitat Valenciana (CECAV). [2015/4035]  
La Generalitat, l'Associació Avícola Valenciana (ASAV) i el Centre de Qualitat Avícola i Alimentació Animal de la Comunitat Valenciana (CECAV) han subscrit, prèvia tramitació reglamentària, l'1 d'abril de 2015, un conveni marc per a la millora sanitària continuada de les explotacions avícoles a fi d'obtindre una millora de la productivitat i de la qualitat.  
En compliment del que establix l'article 3.4 del Decret 20/1993, de 8 de febrer, del Consell, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 243/2015 i que figura com a annex d'esta resolució.  
  
Valencia, 4 de maig de 2015.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc de col·laboració entre la Generalitat Valenciana, a través de la Conselleria de Presidència i Agricultura, Pesca, Alimentació i Aigua; l'Associació Avícola Valenciana (ASAV), i el Centre de Qualitat Avícola i Alimentació Animal de la Comunitat Valenciana (CECAV)  
  
Reunits  
D'una banda, el conseller de Presidència i Agricultura, Pesca, Alimentació i Aigua, José Ciscar Bolufer, en representació de la Generalitat.  
D'una altra banda, el president de l'Associació Avícola Valenciana, d'ara en avant ASAV, Vicente Salvador, amb DNI 82118085X, en representació de l'entitat mencionada i expressament autoritzat per a este acte, per acord de la Junta Directiva, segons l'acta de 3 d'abril de 2014.  
D'una altra banda, el president del Centre de Qualitat Avícola i Alimentació Animal de la Comunitat Valenciana, d'ara en avant CECAV, Antonio Serrano Defez, amb DNI 73286244W, en representació de l'entitat mencionada i expressament autoritzat per a este acte, per acord de l'Assemblea General, segons l'acta de 13 de març de 2014.  
Totes les parts actuen segons les seues competències respectives i es reconeixe poders i facultats suficients per a formalitzar este conveni,  
  
  
Manifesten  
Que la Generalitat, a través de la Conselleria de Presidència i Agricultura, Pesca Alimentació i Aigua (d'ara en avant, conselleria competent en agricultura), és competent en les matèries d'agricultura i alimentació entre altres, i li correspon per via de la Direcció General de Producció Agrària i Ramaderia les funcions en matèria de producció primària, mitjans de producció i ordenació del sector agrícola; el desenrotllament de les polítiques de millora de la competitivitat i de la renda de les explotacions agrícoles, de sanitat vegetal, així com del control de qualitat i seguretat en el procés de la cadena alimentària; les mesures de la Política Agrària Comuna dirigides als agricultors i mercats agraris; i la política d'investigació, experimentació, transferència tecnològica i formació continuada per al sector agroalimentari (article 14 del Decret 187/2012, de 21 de desembre, del Consell).  
Que estes funcions de desenrotllament de la polítiques de millora de la competitivitat i de la renda de les explotacions agrícoles de la producció primària i control de la qualitat dels diferents productes de la nostra Comunitat, són estratègiques per a mantindre un teixit productiu viu en el sector agrícola i ramader, agroindustrial i servicis agraris.  
L'avicultura representa a la Comunitat Valenciana un dels principals recursos de la ramaderia i, per tant, cal protegir-la perquè adquirisca un nivell competitiu amb els sectors avícoles comunitaris. Esta activitat contribuïx a la creació de les rendes d'un important nombre de famílies de les àrees rurals d'esta Comunitat.  
La conselleria competent en agricultura assumix la necessitat de vetlar per la sanitat avícola com un patrimoni de tots, i facilita el compliment de la normativa vigent a les estructures productives i econòmiques actuals.  
ASAV és l'associació existent a la Comunitat que agrupa els propietaris d'aus i que té entre els seus fins l'ordenació de l'activitat professional i la promoció del sector avícola valencià com a unitat productiva. En este moment i des de fa més d'una dècada, ASAV engloba quasi tota l'avicultura d'esta Comunitat en totes les àrees d'activitat, pollastres, ous comercials i incubables, titots, estruços, cinegètics, recries, i sales d'incubació.  
Des de l'any 1995 i fins a l'actualitat, ASAV i la Conselleria de Presidència, Agricultura, Pesca, Alimentació i Aigua han formalitzat tres convenis de col·laboració, basats en el control sanitari, la prevenció de malalties i la millora global de l'avicultura.  
En este espai de temps, l'avicultura de la Comunitat, no sols ha crescut per damunt de la mitjana del conjunt del sector a Espanya, si no que, a més, és una de les zones més eficients i competitives.  
El CECAV és un centre creat per les associacions següents: fabricació de pinsos, producció primària i escorxadors. Així, presta preferentment servicis a les associacions representatives d'estos sectors a la Comunitat Valenciana: Asociación Avícola Valenciana; Asociación Ínter-Regional de Fabricantes de Piensos Compuestos de Valencia, Castellón, Albacete y Terual; Asociación Empresarial de Mataderos Avícolas de la Comunitat Valenciana, a les quals preferentment presta els seus servicis.   
L'objectiu de CECAV és posar a la disposició del sector, en col·laboració amb l'administració pública, les ferramentes necessàries per a garantir la sanitat animal (especialment avícola) i la qualitat dels productes animals (especialment avícoles), des de la fabricació de pinsos fins als escorxadors, passant per la producció primària en les explotacions.  
  
Objecte  
L'objecte d'este acord és l'establiment de vies per a la col·laboració entre les parts, per a la millora sanitària continuada de les explotacions avícoles a fi d'obtindre una millora de la productivitat i de la qualitat. Per a això, es desenrotllen clàusules en relació amb l'habilitació de veterinaris, l'accés al registre d'explotacions ramaderes (REGA), l'accés al Registre General de Moviments de Bestiar (REMO), l'actuació com a centres col·laboradors de la conselleria competent en agricultura, la col·laboració en cursos de formació, el manteniment d'una xarxa de vigilància epidemiològica i la col·laboració en projectes d'investigació i experimentació, amb els següents:  
  
  
Fins  
Obtindre la major agilitat en el moviment pecuari i mantindre en tot el procés una vigilància sanitària continuada.  
Promoure la sanitat, el benestar animal, la sostenibilitat, la seguretat alimentària i la competitivitat de les explotacions avícoles.  
Respondre a les demandes del consumidor que els aliments es produïsquen amb els més alts estàndards de qualitat.  
Proporcionar suport i assistència als problemes de les explotacions avícoles.  
Promoure la formació continuada de tots els professionals implicats en el sector.  
I per a estos es comprometen d'acord amb les següents:  
  
Clàusules  
  
Primera. Habilitació de veterinaris  
ASAV col·laborarà amb l'òrgan competent en matèria de l'habilitació dels veterinaris per a l'expedició dels certificats de moviment avícoles per a les explotacions avícoles que formen part d'ASAV i complisquen els requisits especificats en el Reial Decret 328/2003, de 14 de març, pel qual s'establix i es regula el Pla Sanitari Avícola.  
L'òrgan competent habilitarà els veterinaris de les explotacions avícoles incloses en ASAV, que complisquen els requisits establits en la normativa.  
La proposta i les resolucions es podran fer via telemàtica amb les corresponents garanties de certificació electrònica.  
ASAV mantindrà i posarà a la disposició de la conselleria competent en agricultura tota la documentació que acredite, si és el cas, el compliment dels requisits exigits en la normativa.  
  
Segona. Accés al Registre d'Explotacions Ramaderes (REGA)  
La conselleria competent en agricultura autoritzarà dos representant d'ASAV per a col·laborar en la gestió per mitjà de la comunicació de les circumstàncies que puguen donar lloc a les altes, modificacions i baixes en el REGA de les explotacions avícoles d'ASAV assignades als veterinaris habilitats.  
ASAV es compromet a mantindre actualitzada l'assignació de les explotacions avícoles a cada veterinari habilitat.  
Així mateix, per a facilitar la comunicació d'informació a la conselleria competent en agricultura relativa als controls de moviments, autocontrols i el compliment del Pla Anual Zoosanitari, les mateixes persones podran accedir a la resta de dades a nivell consultiu (pantalla, impresos o fitxers en pdf o Excel), a excepció de la informació que comporten expedients sancionadors o altres mesures amb repercussions penals, i podran tindre l'opció de transferir la informació que considere necessària la conselleria competent en agricultura a través d'Excel, pdf, o un altre format electrònic.  
ASAV tindrà l'obligació d'obtindre el reconeixement exprés dels titulars de les explotacions avícoles per a l'accés a esta informació.  
  
La conselleria competent en agricultura farà els canvis oportuns en les aplicacions informàtiques per a facilitar els accessos dins de les vies normatives pertinents.  
  
Tercera. Accés a l'Aplicació Registre de Moviments d'Espècies Ramaderes (REMO)  
La conselleria competent en agricultura podrà autoritzar representants d'ASAV per a accedir a l'aplicació REMO, a fi d'obtindre la informació oportuna per al manteniment de la xarxa de vigilància epidemiològica i el compliment de les obligacions del Pla Anual Zoosanitari i les comunicacions de moviments, a nivell consultiu (pantalla, impresos o fitxers en pdf o Excel), i podran tindre l'opció de transferir la informació que considere necessària la conselleria a través d'excel, pdf, o un altre format electrònic.  
ASAV tindran l'obligació d'obtindre reconeixement exprés dels titulars de les explotacions avícoles per a l'accés a esta informació.  
  
  
Quarta. Actuació com a centre col·laborador de la conselleria competent en agricultura  
En relació amb ASAV  
ASAV, com a associació sectorial, es compromet a centralitzar, a petició dels seus socis, la informació de la xarxa de vigilància epidemiològica que estos han de remetre a la conselleria competent en agricultura i mantindre operativa la vigilància epidemiològica en aquelles patologies avícoles que li sol·licite la conselleria competent en agricultura i siguen d'interés per als seus socis i el certificat del moviment avícola.  
ASAV es compromet a organitzar comités tècnics de seguiment de temes d'interés per al sector avícola i la seua interlocució amb l'administració i suport.  
Funcions: les seues funcions seran d'assessorament sobre:  
Propostes d'actuació tècnica en matèria sanitària, benestar animal, seguretat alimentària, moviment de bestiar, medi ambient, subproductes, formació i altres àrees d'interés del sector avícola.  
L'elaboració de programes sanitaris d'interés comú per a la prevenció o el control de malalties animals i millora de la traçabilitat i seguretat de les produccions.  
Normatives i actuacions administratives en matèria sanitària empreses en el sector avícola.  
Qualsevol actuació que siga encomanada per la conselleria competent en agricultura.  
Composició:  
Per part de la conselleria competent en agricultura: el director general competent en la matèria designarà els funcionaris que assistisquen als comités en funció de les matèries a tractar.  
Per part d'ASAV i CECAV  
La directora de programes d'ASAV  
El gerent de CECAV  
Els veterinaris habilitats d'ASAV que lliurement hi vulguen participar.  
Un representant com a mínim de la Junta Directiva d'ASAV  
Periodicitat de reunions: la reunió del comité tècnic es farà quan les condicions sanitàries ho requerisquen i, almenys, una vegada al trimestre.  
L'ASAV es compromet a enviar la informació epidemiològica que li sol·licite la conselleria competent en agricultura i en especial l'establida en el Pla Anual Zoosanitari.  
En relació amb CECAV  
El CECAV es compromet a enviar tota la informació analítica sol·licitada i, especialment, la continguda en el marc del Pla Anual Zoosanitari i a col·laborar amb la conselleria competent en agricultura en totes aquelles situacions d'alarma sanitària, facilitant la informació analítica que se li sol·licite.  
En cas d'alerta sanitària, les parts es comprometen a comunicar la informació pertinent de forma reciproca i a elaborar els procediments de col·laboració necessaris.  
  
Quinta. Formació  
S'establirà una col·laboració conjunta en activitats formatives, com ara cursos, congressos, seminaris, etc., sobre avicultura i que responguen a l'interés mutu de les entitats firmants.  
ASAV i CECAV es comprometen a organitzar cursos de formació cada any, segons les necessitats formatives sol·licitades per la conselleria competent en agricultura.  
La conselleria competent en agricultura es compromet a homologar els cursos de formació proposats per ASAV i CECAV, sempre que complisquen les exigències normatives que els siguen d'aplicació.  
  
Sexta. Investigació i experimentació  
Les parts es comprometen a la participació conjunta en projectes i programes d'investigació i desenrotllament, bilaterals o multilaterals, per mitjà de l'aportació dels mitjans que s'especifiquen en els convenis específics.  
Les parts es comprometen a l'intercanvi recíproc d'informació, publicacions utilitzades per a la investigació i/o experimentació sempre que no hi haja compromisos que ho impedisquen.  
  
Sèptima. Comissió de seguiment  
Formaran part de la mateixa:  
Per part de conselleria competent en agricultura: director general de Producció Agrària i Ramaderia i les tres persones que designe.  
Per part d'ASAV: president d'ASAV i directora d'ASAV;  
Per part del CECAV: president del CECAV i gerent del CECAV.  
La comissió de seguiment es reunirà una vegada a l'any a fi d'avaluar el període anterior i programar accions per al següent. Tot això amb independència de les reunions que per motiu de la situació epidemiològica se sol·liciten per alguna de les parts o per qualsevol altra qüestió que poguera ser de vital importància per a qualsevol de les parts.  
  
  
Octava. Finançament  
Les parts, sobre la base d'una justa reciprocitat, intentaran demanar fons de finançament extern que seran utilitzats per a donar suport a les activitats que es realitzen en l'àmbit d'este conveni i que, en cap cas, suposaran un increment pressupostari de les entitats firmants, amb base en les seues activitats ordinàries.  
  
Novena. Duració  
El conveni marc ací subscrit tindrà validesa mínima a partir de la data de la firma, de tres anys, després dels quals podrà renovar-se anualment de manera tàcita excepte iniciativa de qualsevol de les parts, amb l'acord previ que en este sentit ha d'establir-se abans de la data d'acabament.  
  
Deu. Modificació  
Les parts podran modificar este conveni marc en qualsevol moment per acord exprés de les parts firmants.  
  
Onze. Resolució del conveni  
Este conveni marc es podrà resoldre per les causes següents:  
  
Per mutu acord de les parts.  
Per expiració del termini de duració inicial o d'alguna de les seues pròrrogues.  
Per incompliment de les obligacions pactades o per haver infringit el deure de lleialtat.  
Per decisió unilateral d'una de les parts per mitjà de comunicació expressa per escrit a l'altra part amb una antelació de sis mesos a la data del seu venciment o de qualsevol de les seus pròrrogues  
En tot cas, en el cas que es procedira a la resolució d'este conveni, les parts es comprometen a finalitzar el desenrotllament de les accions ja iniciades en el moment de la notificació de la resolució.  
  
  
Dotze. Protecció de dades de caràcter personal  
Les parts es comprometen a tractar de manera confidencial les dades personals, que se li faciliten en el marc de la relació mantinguda, a tractar-les d'acord amb la normativa de protecció de dades personals, i a utilitzar-les, exclusivament, amb les anteriors finalitats.  
  
Tretze. Discrepàncies  
Les parts es comprometen a resoldre de manera amistosa en el si de la comissió de seguiment qualsevol desacord que poguera sorgir en el desenrotllament d'este conveni, bé entenent que amb anterioritat s'aplicaran els criteris de bona fe i voluntat d'arribar a acords.  
  
En cas de conflicte les parts se sotmeten als jutjats i tribunals de la ciutat de València, amb renúncia al seu propi fur.  
I com a prova de conformitat de tot el que s'ha exposat, firmen per duplicat este document, al lloc i en la data que a continuació s'indiquen.  
  
  
València, 1 d'abril de 2015  
  
Per la Conselleria de Presidència i Agricultura, Pesca, Alimentació i Aigua: José Císcar Bolufer  
Per ASAV: Vicente Salvador Tolós  
Per CECAV: Antonio Serrano Defez